2017. gada 18. jūlijā Noteikumi Nr. 414

Rīgā (prot. Nr. 36  14. §)

**Ārstniecības iestādes izziņas izsniegšanas un samaksas kārtība**

**aizgādnības nodibināšanas un nākotnes pilnvarojuma gadījumā**

Izdoti saskaņā ar

Ārstniecības likuma

53.2panta ceturto daļu

1. Noteikumi nosaka:

1.1. kārtību, kādā ārstniecības iestāde aizgādnības nodibināšanas un nākotnes pilnvarojuma gadījumā izveido ārstu komisiju;

1.2. kārtību, kādā ārstu komisija sniedz atzinumu par personas spēju saprast savas darbības nozīmi un vadīt to (turpmāk – atzinums);

1.3. kārtību, kādā ārstniecības iestādes vadītājs, pamatojoties uz atzinumu, izsniedz izziņu par personas veselības stāvokli (turpmāk – izziņa);

1.4. atzinuma un uz tā pamata izsniegtās izziņas izmaksu segšanas kārtību.

2. Aizgādnības nodibināšanai izziņu izsniedz, pamatojoties uz tiesas pieprasījumu, bet nākotnes pilnvarojuma gadījumā izziņu izsniedz, pamatojoties uz nākotnes pilnvarnieka pieprasījumu, uzrādīto nākotnes pilnvarojumu un personu apliecinošu dokumentu.

3. Izziņu izsniedz stacionārās ārstniecības iestādes vadītājs, kurā ārstējas attiecīgā persona, vai ambulatorās ārstniecības iestādes vadītājs, kuras ģimenes ārsta pacientu sarakstā attiecīgā persona ir reģistrēta ne mazāk kā sešus mēnešus, ja persona ārstējas ambulatori, vai gadījumā, ja persona ir reģistrēta mazāk nekā sešus mēnešus, – ambulatorās ārstniecības iestādes vadītājs, kuras ģimenes ārsta pacientu sarakstā attiecīgā persona bijusi reģistrēta iepriekš.

4. Lai aizgādnības nodibināšanas un nākotnes pilnvarojuma gadījumā izsniegtu izziņu, ārstniecības iestādes vadītājs piecu darbdienu laikā pēc pieprasījuma saņemšanas ar rakstisku lēmumu izveido ārstu komisiju (turpmāk – ārstu komisija) un ieceļ tās priekšsēdētāju. Par izveidoto ārstu komisiju nekavējoties paziņo ārstu komisijas locekļiem.

5. Ārstu komisijas sastāvā ir vismaz divi ārsti, kuri ir kompetenti izvērtēt personas veselības stāvokli un atbilstoši noteiktajai diagnozei sniegt atzinumu, turklāt vismaz viens no ārstu komisijas locekļiem ir psihiatrs vai neirologs, anesteziologs, reanimatologs vai citas specialitātes ārsts, ņemot vērā personai noteikto diagnozi. Visiem ārstu komisijas sastāvā iekļautajiem ārstiem ir vienlīdzīgas tiesības un pienākumi.

6. Ārstu komisija sniedz atzinumu, pamatojoties uz personai noteikto diagnozi un personas pašreizējā veselības stāvokļa izvērtējumu atbilstoši diagnostikas principiem. Atzinums satur medicīniski pamatotus ārstu komisijas secinājumus.

7. Ārstu komisija lēmumu par personas spēju saprast savas darbības nozīmi un vadīt to pieņem ar balsu vairākumu, atklāti balsojot. Katram ārstu komisijas loceklim ir viena balss. Balsīm sadaloties vienādi, izšķirošā ir komisijas priekšsēdētāja balss.

8. Šo noteikumu 6. punktā minēto atzinumu ārstu komisija iesniedz ārstniecības iestādes vadītājam piecu darbdienu laikā pēc attiecīgās ārstu komisijas izveidošanas dienas.

9. Ārstu komisija atzinumu sniedz rakstveidā, un to paraksta visi komisijas locekļi.

10. Ārstu komisijas atzinumu pievieno personas medicīniskajiem dokumentiem (medicīnisko dokumentu lietvedības kārtību regulējošajos normatīvajos aktos noteiktajai stacionāra pacienta medicīniskajai kartei (veidlapa Nr. 003/u) vai ambulatorā pacienta medicīniskajai kartei (veidlapa Nr. 025/u)).

11. Pamatojoties uz ārstu komisijas atzinumu, izziņas pieprasītājam Ārstniecības likuma 53.2panta trešajā daļā noteiktajā termiņā izsniedz ārstniecības iestādes vadītāja parakstītu izziņu nākotnes pilnvarojuma gadījumā – atbilstoši šo noteikumu 1. pielikumam, aizgādnības nodibināšanai – atbilstoši šo noteikumu 2. pielikumam.

12. Šo noteikumu 11. punktā minēto izziņu pēc izziņas pieprasītāja lūguma izsniedz ierakstīta pasta sūtījuma veidā, ārstniecības iestādē vai elektroniska dokumenta veidā atbilstoši normatīvajiem aktiem par elektronisko dokumentu noformēšanu. Ja izziņas pieprasītājs ir tiesa, izziņu nosūta ierakstīta pasta sūtījuma veidā, ja nav lūgts citādi. Nākotnes pilnvarniekam izziņu papīra dokumenta veidā ārstniecības iestādē izsniedz, uzrādot nākotnes pilnvarojumu un personu apliecinošu dokumentu.

13. Samaksu par ārstu komisijas atzinumu un uz tā pamata izsniegto izziņu saskaņā ar ārstniecības iestādes maksas pakalpojumu cenrādi sedz:

13.1. nākotnes pilnvarnieks, kas izziņu pieprasījis, pamatojoties uz Ārstniecības likuma 53.2panta otrās daļas 1. punktu (vienlaikus ar pieprasījumu izziņas saņemšanai);

13.2. Tiesu administrācija mēneša laikā pēc ārstniecības iestādes pieprasījuma, ja izziņu pieprasa tiesa, pamatojoties uz Ārstniecības likuma 53.2panta otrās daļas 2. punktu.

Ministru prezidents Māris Kučinskis

Veselības ministre Anda Čakša